stanford-oval/wikipedia huggingface dataset:
אינטואיט

| --- | --- |


 נתונים כלליים
 בורסה:  נאסד"ק (1993–INTU) 
 מייסדים:  Scott Cook, Thomas Proulx 
 תקופת הפעילות:  1983–הווה (כ־41 שנים) 
 מיקום המטה:  מאונטיין ויו 
 ענפי תעשייה:  תוכנת אנטרפרייז 
 מוצרים עיקריים:  TurboTax, QuickBooks 
 הכנסות:  12,726,000,000 דולר אמריקאי (נכון ל־2022) 
 רווח תפעולי:  2,571,000,000 דולר אמריקאי (נכון ל־2022) 
 רווח:  2,066,000,000 דולר אמריקאי (נכון ל־2022) 
  
 www.intuit.com
 
אינטואיט (באנגלית: Intuit Inc.) היא חברת תוכנה עסקית אמריקאית המתמחה בתוכנה פיננסית. מטה החברה נמצא במאונטיין וויו, קליפורניה, והמנכ"ל הוא סאסן גודרזי. המוצרים של אינטואיט כוללים את אפליקציית הכנת דיווחי המס TurboTax, אפליקציית ניהול הכספים האישית Mint, תוכנית הנהלת החשבונות לעסקים קטנים QuickBooks, שירות ניטור האשראי Credit Karma, ופלטפורמת שיווק בדוא"ל Mailchimp. ב-2019, יותר מ-95% מההכנסות והרווחים שלה הגיעו מפעילותה בתוך ארצות הברית.
אינטואיט הציעה שירות מקוון חינמי בשם TurboTaxFree File וכן שירות בעל שם דומה בשם TurboTax Free Edition שאינו חינמי עבור רוב המשתמשים. החל מעונת הגשת המס של 2021, TurboTax כבר לא משתתפת ב-Free File Alliance.
אינטואיט הפעילה לובי נמרץ כדי למנוע ממס הכנסה האמריקאי לספק למשלמי המיסים טפסים מלאים מראש בחינם, כמקובל במדינות אחרות.
היסטוריה

החברה נוסדה בשנת 1983 על ידי סקוט קוק וטום פרולקס בפאלו אלטו, קליפורניה.
אינטואיט נהגתה על ידי סקוט קוק, שעבודתו הקודמת בפרוקטר אנד גמבל עזרה לו להבין שמחשבים אישיים יחליפו חשבונאות אישית מבוססת נייר ועיפרון. במסעו למצוא מתכנת הוא נתקל בסופו של דבר בטום פרולקס בסטנפורד. השניים הקימו את אינטואיט, אשר פעלה בתחילה מתוך חדר צנוע בשדרת האוניברסיטה בפאלו אלטו. הגרסה הראשונה של Quicken קודדה בשפת התכנות BASIC של מיקרוסופט עבור מחשב IBM ו-UCSD Pascal עבור Apple II על ידי טום פרולקס ונאלצה להתמודד עם כתריסר מתחרים משמעותיים.
בשנת 1991, מיקרוסופט החליטה לייצר מתחרה ל-Quicken בשם Microsoft Money. כדי לזכות בנאמנות הקמעונאים, אינטואיט חילקה קופון של 15 דולר לרוכשים בחנויות שלהם. זו הייתה הפעם הראשונה שחברת תוכנה הציעה קופונים.
בערך באותו זמן החברה העסיקה את ג'ון דור מחברת קלינר פרקינס וגיוונה את מערך המוצרים שלה. ב-1993 הונפקה אינטואיט לציבור והשתמשה בהכנסות לביצוע רכישת מפתח: חברת התוכנה להכנת מס Chipsoft שבסיסה בסן דייגו. התקופה שאחרי ההנפקה התאפיינה בצמיחה מהירה והגיעה לשיאה עם הצעת רכישה ממיקרוסופט ב-1994.
כאשר הרכישה נפלה בגלל התנגדותו של משרד המשפטים של ארצות הברית, החברה נכנסה ללחץ עז בסוף שנות ה-90, כאשר מיקרוסופט החלה להתחרות נמרצות עם עסקי הליבה שלה, קוויקן. בתגובה, אינטואיט השיקה מוצרים מבוססי אינטרנט חדשים ושמה דגש רב יותר על QuickBooks ועל TurboTax. החברה ביצעה מספר השקעות בתקופה זו. בין היתר, היא רכשה נתח גדול ב-Excite ורכשה את Lacerte Software, מפתחת מדאלאס של תוכנות להכנת דיווחי מס המשמשות אנשי מקצוע בתחום המס. כמו כן, היא הוציאה מעצמה את יחידת שירות תשלום החשבונות המקוון שלה והרחיבה וחיזקה את השותפות שלה עם CheckFree.
ביוני 2013, אינטואיט הודיעה שתמכור את יחידת השירותים הפיננסיים שלה לקרן ההשקעות הפרטיות תומא בראבו (אנ') תמורת 1.03 מיליארד דולר.
ביוני 2015 פיטרה החברה כ-5% מכוח האדם שלה כחלק מארגון מחדש של החברה.
בשנת 2018, לאינטואיט היו יותר מ-5 מיליארד דולר בהכנסות שנתיות ושווי שוק של כ-50 מיליארד דולר. באוגוסט 2018, החברה הודיעה כי ססן גודרזי יהפוך למנכ"ל אינטואיט בתחילת 2019. סמית' יישאר יו"ר מועצת המנהלים של אינטואיט.
ביוני 2020 פיטרה החברה כ-7% מכוח האדם שלה , וביולי 2024 פיטרה החברה כ-10% מכוח האדם שלה כחלק מארגון מחדש של החברה.
בעיות משפטיות

אינטואיט הציעה בעבר שירות מקוון בחינם בשם TurboTax Free File וכן שירות בעל שם דומה בשם TurboTax Free Edition שאינו חינמי עבור רוב המשתמשים. TurboTax Free File פותח כחלק מהסכם לפיו חברי Free File Alliance יציעו הכנת דיווחי מס עבור אנשים מתחת לסף הכנסה בחינם בתמורה לכך ש-IRS לא יספק למשלם המיסים טפסים מלאים מראש בחינם. בשנת 2019, חקירות של ProPublica מצאו כי אינטואיט הובילה את משלמי המיסים בכוונה מ-TurboTax Free File ללא תשלום ל-TurboTax Free Edition בתשלום באמצעות טקטיקות הכוללות הסרה ממנועי חיפוש והנחה מטעה המיועדת לחברי הצבא. חקירות של הוועדה לביטחון המולדת ועניינים ממשלתיים של הסנאט של ארצות הברית ושל מחלקת השירותים הפיננסיים של מדינת ניו יורק הגיעו למסקנות דומות, כשהאחרונים הגיעו למסקנה כי אינטואיט עוסקת ב"פרקטיקות לא הוגנות ופוגעניות". נכון לשנת 2022, אינטואיט עומדת במרכז תביעות משפטיות מרובות ונמצאת בחקירה על ידי ה-FTC ומספר פרקליטים של מדינות בארצות הברית. ב-4 במאי 2022, אינטואיט הסכימה לשלם 141 מיליון דולר בהסכם פשרה בנושא פרסומות מטעות.
פעילות בינלאומית > קנדה

Intuit Canada ULC, חברת בת בבעלות מלאה בעקיפין של אינטואיט, היא מפתחת תוכנות לניהול פיננסי והכנת מס למימון אישי וחשבונאות לעסקים קטנים. השירותים ניתנים במגוון פלטפורמות לרבות יישומי מחשב, תוכנות המחוברות לשירותים, תוכנה כשירות, פלטפורמה כשירות ויישומים ניידים. ל-Intuit Canada יש עובדים הממוקמים בכל רחבי קנדה.
Intuit Canada קמה בעקבות רכישה של אינטואיט ב-1993 של מפתחת תוכנה קנדית להכנת דיווחי מס. בשנת 1992, בוגרי אדמונטון ובוגרי אוניברסיטת אלברטה ברוס ג'ונסון וצ'אד פרדריק בנו מוצר להכנת מס בשם WINTAX - הראשון בתחום בקנדה[דרוש מקור] תוכנת הכנת מס אישית מבוססת Microsoft Windows. בשנת 1993, הם הסכימו להירכש על ידי Chipsoft, יצרנית תוכנת מס ההכנסה האישי בארצות הברית TurboTax. זמן קצר לאחר רכישת WINTAX,חברת Chipsoft הסכימה להתמזג עם אינטואיט, מפתחת התוכנה הפיננסית Quicken. חברת Intuit Canada המשיכה לעדכן ולתמוך בתוכנת WINTAX, ששמה שונה ל-QuickTax ב-1995 ולאחר מכן שונה שמה ל-TurboTax ב-2010. Intuit Canada הפכה במהרה למרכז הפיתוח הבינלאומי של אינטואיט, ויצרה גרסאות מקומיות של Quicken ו-QuickBooks לקנדה (בצרפתית ובאנגלית) ולבריטניה. הגרסה הבריטית של קוויקן הופסקה בשנת 2005.
פעילות בינלאומית > קנדה > מוצרים נוכחיים של אינטואיט קנדה

TurboTax (לשעבר QuickTax) - מוצע בגרסאות Basic, Standard, Premier ו-Home & Business, כמו גם TurboTax 20 להכנת מספר החזרים.
ImpôtRapide – גרסה בשפה הצרפתית של TurboTax – מוצעת בגרסאות de base, de luxe, premier ו-particuliers et entreprises.
TurboTax מקוון - גרסאות מקוונות של Free, Student, Standard, Premier ו-Home & Business.
ImpôtRapide en ligne - גרסאות מקוונות של ImpôtRapide gratuit, étudiant, de luxe, premier ו-particuliers et entreprises.
SnapTax – אפליקציית אייפון המאפשרת למשתמשים להשלים את החזר מס הכנסה באייפון
מחשבון החזרים של TurboTax - אפליקציית אייפד שמעריכה החזרי מס וממחישה כיצד שינויים, כמו לידה, יכולים להשפיע על החזר מס ההכנסה שלך
QuickBooks – תוכנת הנהלת חשבונות וניהול פיננסי לעסקים קטנים, המוצעת בגרסאות EasyStart, Pro ו-Premier.
QuickBooks Payroll Solutions - מרחיב את QuickBooks Pro ו-Premier לפתרון שכר פנימי.
Intuit Merchant Service for QuickBooks - מאפשר לעבד עסקאות אשראי וחיוב ישירות בכל גרסה של QuickBooks.
QuickBooks Enterprise Solutions - עבור חברות בינוניות הדורשות יותר קיבולת, פונקציונליות ותמיכה מאשר תוכנות הנהלת חשבונות מסורתיות לעסקים קטנים; כולל QuickBooks Payroll.
QuickBooks Online - פתרון מקוון לחשבונאות וניהול פיננסי לעסקים קטנים, מוצע בגרסאות EasyStart, Essentials ו-Plus.
Intuit GoPayment - מעבד ומקבל תשלומים תוך כדי תנועה דרך המכשיר הנייד.
QuickBooks Succès PME - גרסה בשפה הצרפתית של QuickBooks, המוצעת בגרסאות Succès PME, Succès PME Pro ו-Succès PME Premier
QuickBooks Succès PME Service de paie - גרסה בשפה הצרפתית של פתרונות השכר
ProFile Basic ו-Premier Edition - חבילות מקצועיות להכנת מס
ראו גם

אינטואיט דום - אולם ספורט במימון החברה
אלאסמוזאורוס

| אלאסמוזאורוס |
| --- | --- |

תקופה
קרטיקון עליון, 80.5 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: פלזיוזאוריה
משפחה:: אלאסמוזאוריים
סוג:: אלאסמוזאורוס
מין:: Elasmosaurus platyurus
שם מדעי
 Elasmosaurus ‏קופ, 1868

אלאסמוזאורוס (שם מדעי: Elasmosaurus; משמעות השם: "זוחל דק-לוחית") הוא סוג של זוחל ימי קדום מסדרת הפלזיוזאורים וממשפחת האלאסמוזאוריים אשר חי במימי הקרטיקון, לפני 80.5 מיליון שנה באמריקה הצפונית .
מאפיינים

מאובניו של זוחל ימי זה התגלו ב-1867 בקנזס ותוארו בידי החוקר אדוארד קופ ב-1868. סוג זה כולל מין אחד, כשמינים נוספים שהשתייכו אליו בוטלו או הועברו לסוגים דומים.
האלאסמוזאורוס היה זוחל גדול מאוד ואורכו הגיע ל-10.3 מטרים, כשצווארו היה ארוך פי שניים משאר חלקי גופו. כאשר התגלה לראשונה נחשב בעל צוואר קצר וזנב ארוך ונחשי בשל חלוקה שגויה של החוליות. מבנה הצוואר הקל על בעליו בלכידת דגים ואמוניטים באוקיינוס הקדום. היו לו חושי מגע וחוש ריח חדים ביותר ואיתם התקרב לטרפו.
בתרבות

אלאסמוזאורוס מילא תפקיד ב"מלחמת העצמות" בין אדוארד דרינקר קופ לעותניאל צ'ארלס מארש ותרם לאיבה ביניהם, כאשר מארש תיקן טעות גסה של קופ ששיחזר את הזוחל הימי כאשר הראש נמצא בקצה הזנב.
פרטים גדולים ביותר של אלאסמוזאורוס מופיעים בסרט מסע אל בטן האדמה בעודם אוכלים דגים.
בסדרה מפלצות ים של נייג'ל מארוון בחלק האחרון של "ים הקרטיקון" מופיעים פרטי אלאסמוזאורוס הדגים יחד, אך מותקפים בידי טילוזאורוסים.
הוא מופיע בסדרות הילדים רכבת הדינוזאורים, "Dino-Riders" ו-"You Are Umasou".
הוא נראה במשחקי המחשב: עולם היורה: המשחק, Jurassic World Evolution 2, Jurassic Park Builder, פארק היורה 3: בניית פארק, "Jurassic Park 2: The Chaos Continues" ו-ARK: Survival Evolved.
זוחל ימי זה מופיע בסרט Sea Rex 3D.
בנוסף הוא מופיע בסדרות פלאווורלד וכוכב הדינוזאורים.
גלריה

שלד של אלאסמוזאורוס
שחזור אפשרי של שני אלסמוזאורים
שלד של אלאסמוזאורוס
בהשוואה לאדם
אטרף (שירות היכרויות)

| --- | --- |

 סוג:  פורטל
 תקופת הפעילות:  2002–הווה (כ־22 שנים)
 בעלות:  סייברסרב אינטרנט ותקשורת
 שירותים עיקריים:  אתר היכרויות אינדקס תרבות וחיי לילה אפליקציית היכרויות 
 הרשמה:  אופציונלי
 www.atraf.co.il
 
אטרף הוא שירות דייטינג להט"בי ישראלי שמציע מערכת היכרויות מבוססת מיקום ומידע על אירועים ומסיבות לקהילה הגאה באמצעות אתר אינטרנט ואפליקציה. האתר, במקורו מגזין בילויים התפתח במשך השנים וקיים כיום גם כאפליקציית דייטינג מבוססת מיקום. האפליקציה והאתר פופולריים מאוד בקרב קהילת הלהט"ב.
האתר הושק בשנת 2002. ב-30 באוקטובר 2021 ירד האתר מפעילות, כתוצאה מפריצה לשרתי חברת CyberServe המפעילה אותו. ב-31 בינואר 2024 הודיעה החברה על חזרתו לפעילות.
דייטינג > אתר

אזור הדייטינג של אתר אטרף הושק באינטרנט בראשית שנת 2002 ונחשב לחדשני ביותר בזמנו. מפעילי האתר הדגישו את היכולת לגשת לתמונות של שאר משתמשי האתר באופן חופשי ולחפשם בחתכי גיל שונים.
השימוש באתר רווח ביותר בקרב קהילת הלהט"ב הישראלית, ומשמש כאתר ההיכרויות העיקרי של הקהילה. האתר החליף את אתר ההיכרויות שרווח עד אז בקרב הקהילה, CheckMeOut, שבדיוק החל לגבות כסף בעבור שירותיו. נכון לתחילת שנת 2014 מעל ל-400 אלף גולשים רשומים באתר, רובם הומואים ולסביות, ואלפים מחוברים אליו בכל זמן נתון. בשל פופולריות זו האתר משמש כאמצעי פרסום מרכזי המכוון לקהילה.
דייטינג > אפליקציה

אפליקציית הדייטינג של אטרף הושקה באוגוסט 2010 והייתה אפליקציית ההיכרויות הראשונה בישראל. האפליקציה איפשרה לגולשים להשתמש בפרופיל הקיים באתר האינטרנט ולאתר גולשים הנמצאים בקרבת מקום בעזרת שירותי המיקום. בהמשך עלתה אפליקציה נוספת שהותאמה למשתמשי אנדרואיד.
דייטינג > ביקורת

הפופולריות הרבה של האתר בקרב קהילת הלהט"ב הישראלית גם העלתה כנגד משתמשיו את חמתם של פעילים רבים בקהילה המאמינים כי הוא מעכב את התפתחותה התרבותית בשל יצירת עולם וירטואלי המונע מהם את הצורך לצאת ולצרוך חיי תרבות ובילויים מחוץ לכותלי בתיהם. לטענתם הצלחתו הגדולה ייבשה אתרי קרוזינג מסורתיים אחרים בארץ דוגמת גן העצמאות וברים המיועדים להומוסקסואלים [דרוש מקור].
טענה נוספת שהועלתה כלפי האתר מתמקדת בשטחיות שהוא מציע למשתמשיו בסינון האנשים על פי קריטריונים קרים, ההופכים את ההיכרויות דרכו למכניים ושטחיים. רבים מהמשתמשים עצמם מתלוננים שהקלות והמיידיות של הקשרים שהאתר מציע יוצרות ניכור ותחושות המתוארות כ"שוק בשר" ו"סרט נע". כמו כן נטען כלפי האתר שאינו עושה דיו כדי לאמת את הפרטים שהמשתמשים מספקים - בין אם גילאים ותכונות אחרות ובין אם התמונות המועלות לאתר. ביקורת זו מופנית גם כלפי המשתמשים עצמם.
דייטינג > פשיעה

במרוצת השנים מספר פרשיות פליליות נקשרו לאתר. בינואר 2009 נחשד צעיר בן 28 מתל אביב בגנבת פרטי כרטיסי אשראי של למעלה מעשרה גברים שאותם הכיר באמצעות האתר.
ביוני אותה שנה התלונן גבר אחר במשטרה כי שני צעירים איתם קבע מעל דפי האתר הגיעו לביתו, תקפוהו ושדדוהו. לבקשת המשטרה, אותו הגבר קבע עם השניים בשנית תחת כינוי אחר וכשהגיעו הועברו השניים למעצר.
הפרשה המתוקשרת ביותר שנקשרה לאתר הייתה סביב יחסי מין בתשלום שקיים ילד בן 13 עם גברים שהכיר באמצעות "אטרף דייטינג". הפרשיה עוררה הדים רבים ובמסגרתה נעצרו למעלה מעשרה גברים עד גיל 50. בסופו של דבר הפרשיה נסגרה בלא הגשת כתבי אישום, בין היתר לאחר שהתברר כי הנער הציג את עצמו כבן 18‏.
דייטינג > פרשת הסייבר

ב-30 באוקטובר 2021 החלה קבוצת האקרים המכונה "blackshadow" לפרסם פרטי מידע אישי רגיש של כאלף ממשתמשי האפליקציה אותם השיגה מפריצה לשרתי חברת אחסון האתרים CyberServe יום קודם לכן, ההאקרים איימו לפרסם את כל מאגר המידע והציבו אולטימטום שאם לא יועבר מיליון דולר לרשותם תוך 48 שעות המידע יפורסם.
ב-2 בנובמבר 2021 ההאקרים מימשו את האיום ופרסמו את מאגר המידע המלא של אתר אטרף. בין היתר הודלפו כינויים, מיילים, העדפות מיניות, התכתבויות, כתובות מגורים שמות מלאים ואפילו סטטוס HIV, ההדלפה עוררה סערה גדולה בקרב קהילת הלהט"ב ומומחי סייבר אמרו כי התקיפה היא אחד מפיגועי הפרטיות הקשים שידעה ישראל. האגודה למען הלהט"ב תגברה משמעותית את מוקד הסיוע שלה לנפגעים בעקבות פניות רבות של גולשים שפריטהם נחשפו והודלפו, בעיקר גולשים בארון.
ב-3 בנובמבר 2021 החליט בית המשפט להוציא צו המורה להסיר מידע אישי שהודלף, מהפרקליטות נמסר כי ספקיות הגישה לאינטרנט יידרשו לחסום גישה לכל אתר אינטרנט שכולל את המידע האישי המודלף, ומנועי החיפוש יידרשו לסנן תוצאות חיפוש שמובילות למידע המודלף, כמו כן גם הזהירה כי כל הדלפה או הפצה של אותו מידע מהווה עבירה פלילית שדינה עד 5 שנות מאסר, בנוסף החליטה הרשות להגנת הפרטיות לפתוח בחקירה נגד אטרף וחברת השרתים CyberServe בחשד שהתרשלה באבטחת המידע טרם התקיפה. הרשות אסרה על החברה להעלות את האתר חזרה לאוויר ולא תאפשר את העלאתו עד להודעה חדשה.
בינואר 2024 הודיע החברה על חידוש פעילות אטרף במתכונת של אפליקציה בלבד. לדברי המנהלים האפליקציה עודכנה "עם אמצעי הבטיחות החזקים והמתקדמים ביותר שקיימים בשוק"
מדריך חיי לילה

מאז הקמתו, מאפשר אתר אטרף לגולשיו להישאר מעודכנים בשלל אירועים גאים המתקיימים בעיקר בתל אביב וכן בשאר חלקי הארץ. האתר מתעדכן על בסיס יומי ומציג מסיבות שבועיות, חד פעמיות ואירועי גאווה שנתיים. מאז שנת 2012 מפעיל האתר שירות מכירת כרטיסים לחלק מן המסיבות המופיעות בו ובמרץ 2016 החל האתר למכור כרטיסים אשר נושאים ברקוד ומאפשרים כניסה ישירה ומהירה למסיבות.
תרומה לקהילה

לאורך השנים נשאר האתר מעורב במגוון אירועים ופעילויות למען זכויות הלהט"ב ושיתף פעולה עם גופים כגון הוועד למלחמה באיידס, "יש עם מי לדבר" - קו הקשב והמידע של האגודה לשמירת זכויות הפרט, איגי - ארגון נוער גאה ובית דרור.
במלחמת לבנון השנייה הושק באתר קמפיין הקורא למשתמשים לארח בביתם משתמשים גאים מהצפון הזקוקים למחסה. הקמפיין זכה לתגובות נלהבות ומאות משתמשים הביעו נכונות לעשות כן. דוגמה נוספת ניתנה ביוני 2009, כאשר עיריית תל אביב-יפו שיתפה פעולה עם ארגוני הלהט"ב בקמפיין להבאת מאות תיירים מאירופה למצעד הגאווה שנערך באותו החודש, המבצע פורסם באטרף בשל החיבור החזק שלו לקהילה.
תרומה לקהילה > eco pride

בשנת 2016 השיק שירות המוזיקה eco99music ערוץ גאווה בשיתוף עם אתר אטרף. ערוץ המוזיקה eco pride כלל סטים מוזיקליים ייעודיים לקהילה הגאה וקודם באמצעות קמפיין מעברונים באפליקציית אטרף.
אטרף חברים

בין מרץ 2006 לינואר 2010 פעלה במסגרת האתר רשת חברתית, תחת השם "אטרף חברים". הרשת אפשרה למשתמשיה ליצור קהילות סגורות ולשתף מגוון פריטים - תמונות, המלצות, קישורים לאתרים חיצוניים, עדכונים אישיים, הזמנות לאירועים פרטיים ועוד, כאשר על כל פריט ניתן להגיב. יצירת החברות מתאפשרת רק לאחר אישור המזמין והמוזמן, כאשר כל אחד מבין השניים מתייג את השני תחת קבוצת החברים המתאימה.
ראו גם

גריינדר
הערות שוליים

↑  אטרף: האתר שהוציא את ישראל מהארון חוגג עשור, באתר הארץ, 21 בינואר 2010
1 2  עידן יוסף-ימין, ‏התגעגענו: אפליקציית הדייטינג "אטרף" חוזרת - היום, באתר ‏מאקו‏, 31 בינואר 2024
↑  שיר זיו, השדכנית של השכונה, באתר nrg‏, 28 ביולי 2006
↑  CheckMeOut, אתר צ'קמיאאוט
1 2  עפרי אילני, הארץ‏, אטרף דייטינג: האתר ששינה את חיי ההומואים, באתר וואלה, 22 בינואר 2009
↑  אפליקציית אייפון חדשה משפרת את חיי המין של ההומואים, באתר הארץ, 22 בנובמבר 2010
↑  עפרי אילני, אתרי אינטרנט להומואים מייבשים את הפאבים, באתר הארץ, 8 ביולי 2008
↑  נרי ליבנה, כאן גרים בכיף, באתר הארץ, 13 בדצמבר 2005
↑  אבי כהן, הכיר גברים באינטרנט - ורוקן להם את החשבון, באתר ynet, 15 בינואר 2009
↑  יובל גורן, גנב כרטיסי אשראי מגברים שהכיר באינטרנט, באתר הארץ, 16 בינואר 2009
↑  אבי כהן, חשד: קבעו סטוץ עם הומואים ב"אטרף" ושדדו, באתר ynet, 9 ביוני 2009
↑  אבי כהן, בן 13 סיפק מין תמורת כסף - עשרה גברים נעצרו, באתר ynet, 21 בינואר 2009
↑  רועי רובינשטיין, ההאקרים טוענים: פרסמנו את בסיס הנתונים המלא של "אטרף", באתר ynet, 2 בנובמבר 2021
↑  יובל מן, גלעד מורג, חקירה נגד אתר אטרף; צו נגד פרסום המידע שדלף, באתר ynet, 3 בנובמבר 2021
↑  GoGay (), תורמים עם כוכבים
↑  דוד מרחב, סולידריות בקהילה: מארחים גייז מהצפון, באתר nrg‏, 1 באוגוסט 2006
↑  דני שדה, תל אביב תהיה ורודה, באתר ynet, 13 במאי 2009
↑  משה בנימין, מרימים לכם: eco99music משיק ערוץ גאווה בשיתוף האתר אטרף, באתר אייס, 1 ביוני 2016
↑  רשת חברתית ב"אטרף", באתר ynet, 19 במרץ 2006
איסור לטמא לאכול קדשים

| --- | --- |
 מקרא:  ספר ויקרא, פרק ז', פסוק כ'
 תלמוד בבלי:  מסכת מכות, דף י"ד, עמוד ב'
 משנה תורה:  ספר עבודה, הלכות פסולי המוקדשין, פרק י"ח
 ספרי מניין המצוות:  ספר המצוות, לאו קכ"ט ספר החינוך, מצווה קס"ז
 מקורות נוספים:  ספר מצוות גדול, לאו שלט
 
האיסור לטמא לאכול קדשים הוא מצוות לא תעשה מתוך תרי"ג מצוות, לפיה אסור לאדם טמא לאכול דבר קדוש כמו קרבן.
מקור המצווה וטעמה

בתורה נזכר בפרשת צו שעונשו של טמא שאוכל קודש במזיד, הוא חיוב כרת: ”וְהַנֶּפֶשׁ אֲשֶׁר תֹּאכַל בָּשָׂר מִזֶּבַח הַשְּׁלָמִים אֲשֶׁר לה' וְטֻמְאָתוֹ עָלָיו וְנִכְרְתָה הַנֶּפֶשׁ הַהִוא מֵעַמֶּיהָ” (ספר ויקרא, פרק ז', פסוק כ'). כאשר אכל קודש בשוגג - חייב להביא קרבן עולה ויורד.
אמנם, ישנו כלל תלמודי לפיו 'אין עונשין אלא אם כן מזהירין'. כלומר: מלבד תיאור העונש לעובר על האיסור - בהכרח שישנו ציווי מפורש האוסר על טמא לאכול קודש. ואכן בתלמוד נחלקו אמוראים מהו מקור האיסור:
לדעת ריש לקיש האיסור נלמד מהפסוק בפרשת טומאת יולדת: ”בְּכָל קֹדֶשׁ לֹא תִגָּע וְאֶל הַמִּקְדָּשׁ לֹא תָבֹא עַד מְלֹאת יְמֵי טָהֳרָהּ”.
לדעת רבי יוחנן האיסור נלמד בגזרה שווה מהאיסור לטמא להיכנס לבית המקדש.
בטעם המצווה, כתב בספר החינוך שהטהרה היא מעלה וכבוד לאדם, ולכן ראוי שרק אדם טהור יאכל קדשים, כדי לכבד את המקדש וקדשיו.
מדיני המצווה

האיסור חל על כל אדם טמא מעם ישראל, שלא יאכל בשר שראוי להקריבו על גבי המזבח, כגון קרבן או מנחה.
זמן האיסור הוא רק מעת שהבשר ניתן להקרבה או לאכילה בפועל, כגון שזרקו את הדם וכעת ניתן לאוכלו או להקריבו למזבח. לכן, קרבן שיש לו מתירין, כגון שלמים שצריך לזרוק את הדם לפני שאפשר לאכול מהם, או עולה שצריך לזרוק את הדם כדי שיהיה מותר להקטירה על המזבח - האוכל מבשרם חייב כרת רק אם אכל לאחר תהליך זרקית הדם.
אם מדובר בדבר שאין לו מתירין, כגון קומץ או לבונה של מנחה, שהם בעצמן אלו שמוקטרים על המזבח ולא צריכים שיעשו פעולה אחרת כדי להתיר אותם - האיסור חל מעת שהניח את המנחה עם הקומץ והלבונה בכלי קודש, שמקדש את המונח בו.
מדיני המצווה > קרבן טמא

נחלקו התנאים האם עונש כרת שנאמר על טמא שאוכל קודש, חל גם כאשר הטמא אוכל קרבן טמא: דעת חכמים שאף טמא שאכל קודש טמא - חייב כרת, ואילו רבי יוסי הגלילי סובר שהוא פטור.
בתלמוד התבאר שגם רבי יוסי הגלילי מודה במקרה שאם האדם נטמא בזמן שהקרבן היה עדיין טהור, שהוא עונש כרת אף אם אכל את הקורבן רק לאחר שהקרבן נטמא. רק במקרה שהקרבן נטמא קודם לאדם, סבור רבי יוסי הגילילי שאין עונש כרת על פי הכלל 'אין איסור חל על איסור'.
הרמב"ם והסמ"ג פסקו כדעת חכמים, שבכל מקרה חל איסור כרת על טמא שאוכל קודש.
מדיני המצווה > טבול יום

הרמב"ם למד מהכתוב "וְטֻמְאָתוֹ עָלָיו" שעונש הכרת הוא דווקא למי שכל טומאתו עליו, ולכן 'טבול יום' - אדם שטבל ודינו להמתין על שתשקע השמש להיטהר לגמרי - אף שגם הוא אסור מהתורה לאכול קדשים, הוא אינו נענש בחיוב כרת. הראב"ד לעומתו סובר שגם טבול יום חייב כרת אם אכל קודש.
הערות שוליים

1 2  משנה תורה לרמב"ם, ספר עבודה, הלכות פסולי המוקדשין, פרק י"ח, הלכה י"ג
↑  תלמוד בבלי, מסכת מכות, דף י"ד, עמוד ב'
↑  ספר החינוך, מצווה קס"ז.
↑  משנה תורה לרמב"ם, ספר עבודה, הלכות פסולי המוקדשין, פרק י"ח, הלכה ט"ז
↑  תלמוד בבלי, מסכת זבחים, דף י"ג, עמוד ב'
↑  תלמוד בבלי, מסכת זבחים, דף ק"ח, עמוד א'
↑  סמ"ג מצוות לא תעשה של"ט
↑  משנה תורה לרמב"ם, ספר עבודה, הלכות פסולי המוקדשין, פרק י"ח, הלכה י"ד
איוואן יאקובלביץ' ביליבין

| --- | --- |

 לידה:  4 באוגוסט 1876 (יוליאני) Tarkhovka, רוסיה 
 פטירה:  7 בפברואר 1942 (בגיל 65) סנקט פטרבורג, ברית המועצות 
 מקום קבורה:  בית עלמין סמולנסקי 
 מקום לימודים:  אוניברסיטת סנקט פטרבורג 
 הושפע על ידי:  איליה רפין, אנטון אז'בה 
 
איוואן יאקובלביץ' ביליבין (1876–1942) היה מאייר ומעצב תפאורות רוסי.
קורות חיים

ביליבין נולד בטרקובקה, פרוור של סט. פטרסבורג, ונחשב לאחד המאיירים החשובים של הספרות הרוסית. ביליבין התפרסם גם כמעצב תפאורות של הבלט הרוסי. היה ממייסדי התאחדות הציירים הרוסיים, השתייך לחוג האמנים שהתלכדו סביב כתב העת "מיר איסקוסטבה" (עולם האמנות) ואף שמש כאחד מעורכיו. מ-1937 הצטרף כחבר להתאחדות האמנים של ברית המועצות של רוסיה הסובייטית. נפטר ב-1942 –בלנינגרד (סט. פטרסבורג) עיר מולדתו, בזמן המצור שהטילו הגרמנים הנאצים על העיר בתקופת מלחמת העולם השנייה.
קורות חיים > חינוך והכשרה

ביליבין התחנך בסנקט פטרסבורג, בירתה של רוסיה הצארית. בתקופה זו סנקט פטרסבורג הייתה מרכז תרבותי חשוב בה שכן המוזיאון הארמיטאז' ופעלו בה תיאטראות רבים, להקות בלט וקונצרטים. סנקט פטרסבורג הייתה למקום מושבם של סופרים ואינטלקטואלים רוסיים רבים.
ב-1898 ביליבין נשלח למינכן כדי ללמוד ציור אצל אנטון אז'בה (Anton Ažbe) צייר ומורה ממוצא סלובני, שהיה מפורסם בחוגי האמנים ממוצא מזרח אירופי. בין תלמידיו היו כמה אימפרסיוניסטים סלובניים וכמה ציירים רוסיים כמו איגור גרבר, וסילי קנדינסקי שלימים זכו לתהילה. אז'בה נודע כמורה שאינו כופה את סגנונו האמנותי על תלמידיו, אלא עוזר להם להתפתח כאמנים בעלי סגנון מקורי ומיוחד להם. בזמן לימודיו של ביליבין אצל אז'בה במינכן הוא הכיר והושפע מסגנון ה"אר נובו" שרווח אז באירופה, הכיר את עבודתם של מאיירי כתב העת הסאטירי "סימפליציסימוס" Simplicissimus ובשובו לרוסיה השתלם אצל האמן הרוסי איליה רפין, גדול ציירי רוסיה בתקופתו.
ב-1901 חזר ביליבין, למינכן כצייר מדופלם, לעוד שנה, כדי לסיים את הכשרתו אצל אנטון אז'בה.
עבודתו > אמנות עממית של צפון רוסיה

בשנת 1901 עם שובו לרוסיה התחיל איוואן ביליבין לעבוד במוזאון הרוסי של הצאר אלכסנדר השלישי. במסגרת עבודתו נשלח לעשות מחקר אתנוגרפי בצפון רוסיה וב-1904, פרסם את פרי מחקרו כספר בשם "אמנות עממית של צפון רוסיה". בספרו תיאר את הארכיטקטורה הכפרית, האורנמנטיקה של מבני העץ, את המוטיבים
האורנמנטליים של הרקמה המקומית, הטקסטיל ועבודות יד אחרות. המחקר האתנוגרפי שלו והיכרותו העמוקה עם הפולקלור הרוסי השפיעו על התגבשות סגננו כאמן.
באותה העת, סוף המאה ה-19 ותחילת המאה ה-20, גברה ברוסיה השפעתם של מבקרי אמנות וחוקרים כמו וולדימיר סטסוב שהדגישו את חשיבותו התרבותית של הפולקלור בכלל ושל חלקו החומרי בפרט. הם סברו שהפולקלור הוא גוף ידע, מנהגים ומסורות, שעובר מדור לדור, ונפרס על פני תקופות זמן ארוכות מאוד, לכן הוא מייצג את תרבות המקום ואת השינויים שחלו בה במשך דורות רבים. מסיבות אלה רב ערכו של הפולקלור ומן הראוי לשלבו באמנות הגבוהה ובכך להעניק גם לה ערך תרבותי נוסף.
שילוב מוטיבים עממיים ביצירות אמנות נחשבות, לא הצטמצם רק לאמנות הפלסטית, אלא כבש מקום חשוב גם בתחומי אמנות אחרים. מלחינים כמו מודסט מוסורסקי, ניקולאי רימסקי קורסקוב ואחרים שלבו מנגינות עממיות בתוך יצירותיהם שהושמעו באולמות הקונצרטים. הבלט הרוסי העלה יצירות שהתבססו על סיפורי עמים ומיתוסים עתיקים. ברוח זו עיצבו תפאורות ואת תלבושות הרקדנים, כך קבל הבלט הרוסי אופי חדש ומקורי המושפע מאמנות עממית ומן התרבות האתנית המתאימה ליצירה.
המגמה של אימוץ האמנות העממית, הפולקלור, והרבדים העתיקים של התרבות הלאומית התפתחה לא רק ברוסיה אלא גם בארצות אירופה אחרות ובייחוד באנגליה ובצרפת בסוף המאה ה-19. זו הייתה המגמה שהטתה את לבו של ביליבין האמן, להצטרף לחוג האמנים שהתארגנו סביב כתב העת "מיר איסקוסטבה"(עולם האמנות) שנוסד בסט. פטרסבורג ב-1998. אנשי החוג הזה כמו קבוצות אמנים ממערב אירופה ואנגליה באותה התקופה, התפעלו מאמנות העבר, מן הפולקלור והאמנות העממית, העריכו את האמנות האיטלקית והפרה-רפאליטית. הם רצו לשלב את הציור עם הספרות, להוסיף איור איכותי לספרי שירה, לספרות הילדים ולספרות בכלל. עצבו תפאורות מקוריות להצגות תיאטרון והופעות בלט, ותלבושות מיוחדות לרקדני ורקדניות ולשחקני התיאטרון והאופרה ורוח זו השפיעו גם על עיצוב פנים של בתי מגורים. למרות הקרבה הרוחנית בינם לבין קבוצות דומות באירופה, למשל הפרה רפאליטים באנגליה או אמנים כמו וויליאם מוריס או וולטר קריין, הקפידו האמנים הרוסים לשאוב ממקורות רוסיים מסורתיים, ללמוד מן התרבות הלוקלית, מן הטבע המקומי ולא לחקות את האמנות האירופית.
עבודתו > אמנות עממית של צפון רוסיה > מיר איסקוסטבה, עולם האמנות

קבוצת האמנים שהתגבשה סביב "מיר איסקוסטבה" כללה את הארכיטקט בנייה, הצייר ומעצב תפאורות היהודי ליאון באקסט, קונסטנטין סומוב הצייר ועורך כתב העת מבקר האמנות ומייסד להקת ה"בלט הרוסי" סרגיי דיאגילב. כמנהל הבלט דיאגלב דגל בשילוב אמנויות שונות, לשלמות אמנותית אחת עשירה, המדברת בשפה אמנותית לוקלית על מציאות קיומית אוניברסלית ונצחית.
איוואן ביליבין היה אחד הבולטים בין חברי הקבוצה.